Egy képpel
(Emléklap)
 
Ő értetek meghalt, mi érte szenvedünk:
A bolygó Ahasvér élettörténetünk.
 
A bolygó Ahasvér új házad tüzéhez
Krisztus képét küldi ajándokul néked.
 
E képen még alszik a vád s a kor dühe,
A töviskoszorú álom - több semmise;
 
És álom a kereszt, a sebző vasszegek:
Nem álom a béke, mely e képen lebeg.
 
Távol új körödbe vidd ezt magaddal el,
Háztüzed e dallal költő avatja fel.
 
Legyen e kép sorsod, ha feltalálható:
Tövis, kereszt - álom! s a béke csak - való! 
Versek